stanford-oval/wikipedia huggingface dataset:
כוהל בנפח

תווית על בקבוק אבסינת המבליטה את אחוזי האלכוהול במשקה
כוהל בנפח או אחוז אלכוהול (באנגלית מסומן alc/vol או ABV) הוא מדד לכמות האלכוהול (אתנול) המצוי בנפח נתון של משקה אלכוהולי, המבוטא כאחוז מהנפח. הוא מוגדר כמספר המיליליטר (מ"ל) של אתנול טהור הקיים ב-100 מ"ל של תמיסה בטמפרטורה של 20°C.
אחוז האלכוהול כמדד למשקאות חריפים נמצא בשימוש ברחבי העולם. הארגון הבינלאומי למטרולוגיה חוקית (אנ') פרסם טבלאות צפיפות של תערובות מים-אתנול בריכוזים וטמפרטורות שונות.
שימוש במדד > חוקי שתייה

אחוז האלכוהול במשקה מגדיר אותו חוקית כאלכוהולי או לא אלכוהולי. במדינות שונות קיימים חוקים שונים להגדרת משקה כאלכוהולי - בפינלנד, למשל, כל משקה שאחוז האלכוהול בו קטן מ-3% אינו נחשב למשקה אלכוהולי. באיראן משקה לא אלכוהולי הוא משקה בו הריכוז קטן מ-0.5%. החוק בישראל מגדיר משקה אלכוהולי כמשקה בו אחוזי האלכוהול גבוהים מ-2%.
שימוש במדד > מיתוג וסימנים מסחריים

למשקאות מסוימים יש דרישות של תכולת אלכוהול על מנת לקבל אישור כמותג או לסימונו בסימן מסחרי מסוים.
סימון אחוז האלכוהול על גבי בקבוקי משקה מתבצע על ידי יצרנים הן מסיבות חוקיות והן כחלק משיווקו. האסדרה של סימון מונעת גם סימון מטעה של כמות האלכוהול במשקה.
שימוש במדד > הגדרה של מנת משקה

ידיעה של אחוז האלכוהול מאפשרת חישוב של "מנת משקה". למושג מנת משקה מספר שימושים:
משטרת ישראל מגדירה מנת משקה ככמות האלכוהול אותה לוקח לגוף 45 דקות לפרק ולנטרל.
באמצעות הגדרה זו ניתן לזהות דפוסי צריכה בעייתיים, קרי צריכה מופרזת של אלכוהול. זו מוגדרת כצריכה של מעל 2 מנות ביום או מעל 15 מנות בשבוע לגברים, מעל מנה אחת ביום או מעל 8 מנות בשבוע לנשים ("שתיינות כבדה"), או שתייה תוך פרק זמן של כשעתיים של 5 מנות ומעלה לגברים או 4 ומעלה לנשים ("שתיינות אפיזודית").
הכרה של הרגלי שתייה אישיים מאפשרת לאנשים לדעת מה תהיה השפעת צריכת האלכוהול על התנהגותם, לפי מספר מנות המשקה שצרכו.
אחוז אלכוהול ותהליך הייצור

אחוז האלכוהול במשקאות שונים הוא תוצאה של תהליך הייצור.
במשקאות אלכוהוליים המופקים בתהליך של תסיסה, הופכים השמרים את הסוכר שבתירוש לאלכוהול, ופועלים כך עד שהסוכר נגמר (למשל בסיידר יבש) או שאחוז האלכוהול במשקה עולה לרמה שהשמרים אינם יכולים לסבול. בתירוש בו כמות סוכר נמוכה ניתן להוסיף סוכר על מנת להעלות את אחוזי האלכוהול הסופיים במשקה, אולם אם לא כל הסוכר יתפרק משתנה טעמו של המשקה (כמו ביין יבש, חצי יבש או מתוק).
שמרי בירה מסוגלים לתסוס עד לריכוז של 8%-12%. שמרי יין נעים בדרך כלל בתחום 14%-18%, אולם קיימים שמרי יין מיוחדים המסוגלים לתסוס עד לריכוז של 20%.
משקאות המכילים אחוזי אלכוהול גבוהים מאלו מופקים בתהליך של זיקוק.
אחוז האלכוהול במשקה משפיע על בחירת האריזה בה נמכר המשקה. משקאות בהם אחוז אלכוהול נמוך יכולים להימכר באריזה שכוללת מנה "אישית". אריזות כאלה משמשות בעיקר לבירה ולסיידר ונפוצות בנפחים של 250, 330 ו-500 מיליליטר. למשקאות עם אחוז אלכוהול גבוה מעט יותר, כמו יין, למשל, יכילו האריזות יותר ממנה בודדת והנפח הפופולרי לבקבוקי יין הוא 750 מיליליטר, כ-5 מנות שתייה. יוצאת דופן היא שמפניה, אותה מקובל לשווק גם בבקבוקים בני מנה בודדת של 187.5 או 200 מיליליטר. במשקאות החריפים ניתן למצוא מגוון של נפחי בקבוקים, שכן מנת השתייה קטנה מאוד ובכל מקרה יכיל הבקבוק מספר רב של מנות.
אחוז אלכוהול ותהליך הייצור > מדידה

צפיפותם של מים היא 1.000, ולכן הצפיפות של נוזל עם מומסים תהיה שונה - ככל שריכוז המומסים במים עולה – צפיפות הנוזל עולה. בנוסף, צפיפות הסוכר במים גדולה מצפיפות האלכוהול במים. באמצעות הידרומטר ניתן לבדוק את הסוכרים המומסים בנוזל. בתירוש הטרי, לפני התסיסה, קיימת כמות סוכרים מסוימת. עם התקדמות התסיסה הסוכרים מנוצלים על ידי השמרים, וכך יורדת הצפיפות ואיתה משתנה הקריאה של ההידרומטר. לאחר מדידת השינוי במשקל הסגולי של התמיסה לפני ואחרי גמר התסיסה, ניתן להעריך את אחוז האלכוהול במשקה באמצעות נוסחאות אמפיריות.
רמות אופייניות

| משקה | אחוז אלכוהול אופייני | נמוך | גבוה |
| --- | --- | --- | --- |
| מיץ פירות | 0.86%-0, אלכוהול עשוי להימצא עקב תסיסה טבעית | 0% | 0.86% |
| קוואס | 0.05%-1.5% | 0.05% | 1.5% |
| קפיר | 0.2%-2% | 0.2% | 2% |
| קומבוצ'ה | 0.5%-1.5% | 0.5% | 1.5% |
| קומיס | 0.7%-4.5% (אך בדרך כלל לא יותר מ-2.5%) | 0.7% | 4.5% |
בראגה: 1%
| צ'יצ'ה | 1%-11% (בדרך כלל לא יותר מ-6%) | 1% | 11% |
| בירה | לרוב בתחום 2%-6% | 2% | 10% |
| סיידר | לרוב בתחום 4%-8% | 4% | 8% |
| יין שעורה | 8%-15% | 8% | 15% |
| תמד | 8%-16% | 8% | 16% |
| יין | 5.5%-16% (ברוב המקרים בתחום 12.5% - 14.5%) | 5.5% | 16% |
| בהלינה | 10%-16% | 10% | 16% |
| ביגנאי | 12%-13% | 12% | 13% |
| דוהאט | 12%-13% | 12% | 13% |
| טאפוי | 14%-19% | 14% | 19% |
| יין קינוח | 14%-25% | 14% | 25% |
| סאקה | 15%-20% | 15% | 20% |
| ליקר | 15%-55% | 15% | 55% |
| יין מחוזק | 15.5%-22% | 15.5% | 22% |
| סוג'ו | 14%-45% (בדרך כלל 17.5%) | 14% | 45% |
| יין אורז | 18%-25% | 18% | 25% |
| צויקה | 30%-65% | 30% | 65% |
| מסקל, טקילה | 32%-60% (בדרך כלל 40%) | 32% | 60% |
| וודקה | 35%-95% (בדרך כלל 40%, מינימום 37.5% בתקן האירופי) | 35% | 95% |
| רום | 37.5%-80% (בדרך כלל 40%) | 37.5% | 80% |
| ברנדי | 35%-60% (בדרך כלל 40%) | 35% | 60% |
| גראפה | 37.5%-60% | 37.5% | 60% |
אוזו: 37.5%
| ג'ין | 37.5%-50% | 37.5% | 50% |
| קשאסה | 38%-48% | 38% | 48% |
| ציפורו | 40%-45% | 40% | 45% |
| ראקי | 40%-50% | 40% | 50% |
| ויסקי סקוטי | 40%-63.5% | 40% | 63.5% |
| ויסקי | 40%-68% (בדרך כלל 40%, 43% או 46%) | 40% | 68% |
| באיג'יו | 40%-65% | 40% | 65% |
| צ'אצ'ה | 40%-70% | 40% | 70% |
| בורבון | 40%-80% (מינימום 40% בביקבוק, מקסימום 80% בתום הזיקוק) | 40% | 80% |
| ראקיה | 40%-86% | 40% | 86% |
| אבסינת | 45%-89.9% | 45% | 89.9% |
| ערק | 60%-65% | 60% | 65% |
| אוגי | 60%-75% | 60% | 75% |
צ'נטרבה: 70%
הערות שוליים

↑  English Ales Brewery Monterey British Brewing Glossary, web.archive.org, ‏2012-02-19
↑  https://www.gov.il/he/departments/general/police_investigations_and_intelligence_division_youth
↑  https://www.health.gov.il/PublicationsFiles/Alcohol_Prevention_prof.pdf
↑  Tom Hallett, The Unexpected Alcohol in Everyday Food & Drink, Steady Drinker, ‏2019-06-12 (באנגלית אמריקאית)
| --- | --- |
בקרת זהויות :  BnF: cb12540142b (data)  GND: 4141901-7
משה חיים לאו (נתניה)

| --- | --- |

הרב משה חיים לאו מנחה את כנס הבוגרים של ישיבת קול תורה (2008)
 לידה:  22 בינואר 1961 (בן 64) ה' בשבט ה'תשכ"א
 מדינה:  ישראל 
 השכלה:  ישיבת קול תורה  ישיבת חברון כנסת ישראל 
 מקום מגורים:  נתניה 
 השתייכות:  יהדות אורתודוקסית
 אב:  ישראל מאיר לאו 
 
הרב משה חיים לאו (נולד ב-ה' בשבט ה'תשכ"א, 22 בינואר 1961) הוא רב בנתניה. היה חבר ועדת סל התרופות ומליאת מועצת העיתונות.
ביוגרפיה

נולד בתל אביב, בנו הבכור של הרב ישראל מאיר לאו ונכדם של הרב יצחק ידידיה פרנקל והרב משה חיים לאו (שאת שמו הוא נושא).
בשנים תשל"ד-תשמ"א למד בישיבת קול תורה. בשנים תשמ"א-תשמ"ה למד בישיבת חברון, ובמקביל שימש כרב בית הכנסת "תפארת צבי" בתל אביב.
שירת ברבנות הצבאית ובמילואים במשך למעלה מחמש עשרה שנה.
לאחר נישואיו לציפורה סג"ל למד בכולל אברכים אוהל משה בנתניה (שלוחה של מכון ירושלים), וקיבל כושר לרב עיר מהרב אברהם שפירא והרב מרדכי אליהו. בתחילת שנות ה-90 היה מנהל קליטה רוחנית מטעם המועצה הדתית בנתניה, והיה אחראי בירור יהדות מטעמה בכל הנוגע לעולים מברית המועצות לשעבר.
הוא דור 38 ברבנות. לשעבר ראש כולל תורת חיים בנתניה. הוא מוסר מזה עשרות שנים מדי שבוע שיעור בתלמוד לעובדי בנק מזרחי טפחות בבניין ההנהלה ברמת גן, עורך את הפרוזבול ומייעץ לבנק בעניינים הלכתיים שונים. מגיש מזה שנים רבות פינה שבועית מדי יום שישי לאחר תוכנית החזנות "לפני התיבה" ברדיו קול חי. בעבר מסר שיעורים בקול הדף. בשנים 2010–2011 כיהן כחבר ועדת סל התרופות. בשנים 2006–2015 כיהן כחבר מליאת מועצת העיתונות.
בספטמבר 2014 התמודד על משרת הרב הראשי האשכנזי של נתניה אך הפסיד לרב קלמן בר. כעבור חודש, באוקטובר 2014, התמודד בבחירות למשרת הרב הראשי האשכנזי של ירושלים, אך הפסיד לרב אריה שטרן.
בספטמבר 2024 התמודד על משרת הרב הראשי האשכנזי בבחירות לרבנות הראשית לישראל אך הפסיד לאחר שקיבל 23 קולות בלבד.
ספריו

מנחה ליצחק - בהלכה ובאגדה, נתניה תש"ס
ויבן משה - בהלכה ובאגדה, נתניה תשס"ג
חיים של תורה - ספר חידושי תורה בתלמוד ובהלכה מטעם כולל תורת חיים.
הערות שוליים

↑  בספר אל תשלח ידך אל הנער, עמ' 29: "בן הדור ה-38 לשתי שושלות של רבנים, שנמשכו ללא הפסק למעלה מאלף שנה". עמ' 31: [אחת מהן] "הראשון בה היה רבי יצחק בכור שור, מבעלי התוספות. בביתי שמורה מגילת יוחסין נכבדה של שושלת זו".
| --- | --- |
בקרת זהויות :  NLI: 987007298840805171
מחלק

ערך זה עוסק בחלוקת מספרים. אם התכוונתם למחלק על משטח רימן, ראו .
במתמטיקה, מספר שלם  a הוא מחלק (או גורם) של מספר שלם  b אם אפשר לכתוב את  b כמכפלה של  a במספר שלם  c, כלומר אם קיים  c\in \mathbb {Z}  עבורו  b=ac. במקרה כזה, השארית בחלוקה של  b ב- a היא 0.
באופן פורמלי, נהוג לרשום  a\mid b או  a\nmid b כדי לציין כי  a מחלק או לא מחלק את  b בהתאמה (לדוגמה,  5\mid 35 אבל  5\nmid 33). מהגדרה זו נובע באופן מיידי כי  a\mid ka לכל  k שלם (הומוגניות), ובפרט  a\mid a (רפלקסיביות). כמו כן, לכל  k שלם  k\mid 0 ובפרט  0\mid 0 (כי  0=k\cdot 0). חשוב לזכור שאמנם אפס מחלק את אפס אבל פעולת החילוק באפס לא מוגדרת. בפרט הביטוי 0:0 לא מוגדר, כיוון שהשוויון  0=0\cdot k מתקיים עבור כל מספר טבעי  k. בנוסף, היחס "מחלק את" הוא טרנזיטיבי, כיוון שאם  a\mid b וגם  b\mid c אזי קיימים  k_{1},k_{2}\in \mathbb {Z}  עבורם  b=k_{1}a,c=k_{2}b ומכאן  c=k_{2}k_{1}a ולכן  a\mid c.
מהרפלקסיביות והטרנזיטיביות נובע ששהיחס מהווה קדם-סדר מעל השלמים. היחס אינו יחס סדר חלקי מעל השלמים, כיוון שהוא לא אנטי-סימטרי (למשל  5\mid -5 וגם  -5\mid 5). יחד עם זאת, היחס "מחלק את" מעל הטבעיים הוא אנטי-סימטרי כיוון שלכל  a,b\in \mathbb {N}  אם  a\mid b וגם  b\mid a אז  a\leq b וגם  b\leq a ומכאן  a=b. לכן הוא סדר חלקי (חלש) מעל המספרים הטבעיים.
תכונה נוספת של המחלק היא ליניאריות, כלומר אם  a\mid b וגם  a\mid c אז לכל  n_{1},n_{2}\in \mathbb {Z}  מתקיים  a\mid (bn_{1}+cn_{2}).

לצורך הוכחת הליניאריות נוכיח תחילה את תכונת החיבור: אם  a\mid b,c אז  b=k_{1}a,c=k_{2}a ומכאן  b+c=k_{1}a+k_{2}a=(k_{1}+k_{2})a, לכן  a\mid (b+c). מתכונת הליניאריות ותכונת ההומוגניות שהוכחנו קודם נובעת תכונת הליניאריות, כלומר: אם  a\mid b,a\mid c אז  a\mid bn_{1},a\mid cn_{2} (הומוגניות), ומכאן  a\mid (bn_{1}+cn_{2}).
למושג המחלק המשותף המקסימלי של שני מספרים יש חשיבות רבה בתורת המספרים האלמנטרית.
המשפט היסודי של האריתמטיקה, לפיו כל מספר טבעי יכול להיכתב כמכפלה ייחודית של מספרים ראשוניים, פרט לשינוי הסדר של הגורמים, גורם לעניין מוגבר במספרים הראשוניים המחלקים מספר נתון, כלומר בגורמים הראשוניים שלו.
מספר המחלקים הטבעיים של מספר טבעי

נסמן  d(n) את הפונקציה המונה את מספר המחלקים של מספר טבעי  n\geq 2, שפירוקו לגורמים מיוצג בצורה:
כאשר המספרים  p_{1},p_{2},\ldots ,p_{n} ראשוניים, והמספרים  k_{1},k_{2},\ldots ,k_{n} שלמים.

נשים לב, שכל מחלק של  n הוא מהצורה  p_{1}^{x_{1}}p_{2}^{x_{2}}\cdots p_{n}^{x_{n}} כאשר  0\leq x_{i}\leq k_{i}.
כמו כן, על פי המשפט היסודי של האריתמטיקה ייצוג זה הוא יחיד. לכן לפי עקרון הכפל:
מכאן  d(n) היא פונקציה כפלית.
לדוגמה ניקח את המספר 12. ברור כי יש לו בדיוק ששה מחלקים טבעיים: 1,2,3,4,6,12.

נציג את המספר כמכפלת ראשוניים:  12=2^{2}\cdot 3^{1}, ועל פי המשפט נובע כי אכן יש לו בדיוק  (2+1)(1+1)=3\cdot 2=6 מחלקים טבעיים.
חשוב להדגיש שאם רוצים לספור את מספר המחלקים השלמים (לא בהכרח חיוביים) של מספר שלם  n, הם יהיו פי 2 ממספר המחלקים הטבעיים של  |n|. מכיוון שלכל מחלק טבעי ניתן להוסיף את הנגדי לו.
לדוגמה עבור  -12, המחלקים הם  \pm 1,\pm 2,\pm 3,\pm 4,\pm 6,\pm 12 (בדיוק 12, שהם פי 2 ממספר המחלקים הטבעיים של 12).
הכללה

כאשר עוסקים בחוג כלשהו, גם כן ניתן לדבר על יחס של חלוקה. נאמר כי איבר  a הוא מחלק של איבר  b אם קיים בחוג איבר  c עבורו  b=ac. למשל בחוג הפולינומים במקדמים שלמים, הפולינום  x+1 מחלק את  x^{3}-x, כי  x^{3}-x=(x+1)(x^{2}-x).
מושג המחלק נחוץ לצורך עיסוק בתחומי פריקות יחידה.
ראו גם

מבחני התחלקות
גורם ראשוני
סדרת מחלקים
ארון יוהנסון

ארון יוהנסון (באנגלית: Aron Jóhannsson, נולד ב-10 בנובמבר 1990) הוא כדורגלן אמריקאי ממוצא איסלנדי המשחק בעמדת החלוץ בקבוצת וואלור מליגת העל האיסלנדית. שיחק בעבר בנבחרת ארצות הברית.
יוהנסון נולד בארצות הברית לזוג הורים ממוצא איסלנדי ששהו במדינה כסטודנטים. בגיל 3 חזר עם הוריו לחיות באיסלנד.
קריירה

כילד החל לשחק בקבוצת הילדים של פיולניר ברייקיאוויק, בירת איסלנד. בשנת 2005 עבר לשחק בקבוצת פרייד'פליק לעונה אחת, בסיומה שב לקבוצתו הקודמת. בשנים 2007-2008 שיחק באקדמיית IMG בברנדטון, פלורידה.
בעונת 2008 ערך את הופעת הבכורה שלו בקבוצה הבוגרת של פיולניר במסגרת ליגת העל האיסלנדית. במשך שתי העונות ששיחק בקבוצה שותף ב-37 משחקים. בעונתו הראשונה הבקיע שער אחד ובעונתו השנייה בקבוצה הבקיע עוד 12 שערים וסיים את העונה כמלך השערים.
באוגוסט 2010 עבר לשחק בקבוצת אורהוס הדנית והיה שותף להעפלתה של הקבוצה לסופרליגה הדנית, הליגה הבכירה. ב-7 בנובמבר 2011, לאחר 15 שערים בהם לא הבקיע, כבש את שער הבכורה שלו בליגה. ב-27 באוגוסט 2012 הבקיע שלושער בתוך פחות מ-4 דקות, השלושער המהיר ביותר בתולדות הליגה הדנית. בהמשך המשחק הבקיע שער נוסף בניצחון 1-4 על הורסנס.
בינואר 2013 חתם בקבוצת אלקמאר. במהלך שתי העונות בהן שיחק בקבוצה הבקיע 29 שערים ב-58 משחקים בהם שותף.
באוגוסט 2015 חתם על חוזה ל-4 עונות בקבוצת ורדר ברמן תמורת 5 מיליון אירו. הוא ערך את הופעת הבכורה בליגה, כשעלה כמחליף במשחק מול קבוצת שאלקה. במהלך חודש אוקטובר הודיעה הקבוצה כי יוהנסון יעדר מספר שבועות עקב גירוי עצב הירך הימנית שלו, פגיעה שבעקבותיה עבר ניתוח. הוא ניסה לשוב ולשחק, אך במהלך חודש מרץ נודע באופן סופי כי לא ישוב למגרשים עד לסיום העונה.
הוא שב לשחק בפתיחת עונת 2016/2017. במשחק נגד בורוסיה מנשנגלדבך הורחק בכרטיס אדום לאחר, שלטענת השופט, קילל אותו. בעקבות כך הורחק משני משחקים נוספים ונקנס ב-8,000 אירו. ההרחקה, שבאה במקביל להחלפת המאמן ומינויו של אלכסנדר נורי לתפקיד הובילה לאיבוד מקומו בהרכב.
בקיץ 2019 חתם יוהנסון בהאמרבי מליגת העל השוודית על חוזה לשלוש שנים. בעונת 2020 היה מלך השערים של הקבוצה עם 12 שעירים ב-22 הופעות. למרות זאת בסיום השני החליט לבטל את החוזה והפך לשחקן חופשי. בפברואר 2021 חתם על חוזה בקבוצת לך פוזנן הפולנית.
נבחרת

יוהנסון מחזיק באזרחות כפולה, דבר שאפשר לו לשחק גם עבור איסלנד וגם עבור ארצות הברית. שיחק 10 משחקים במדי הנבחרת הצעירה של איסלנד. באוקטובר 2012 זומן לראשונה לסגל הנבחרת הבוגרת במסגרת מוקדמות מונדיאל 2014, אך לא שיחק עקב פציעה. במאי 2013 יורגן קלינסמן, מאמן נבחרת ארצות הברית, הצהיר כי הוא "שם עין" על השחקן. ב-13 באוגוסט אישרה פיפ"א את המעבר לנבחרת ארצות הברית. יום למחרת ערך את הופעת הבכורה במשחק ידידות מול נבחרת בוסניה והרצגובינה. ב-15 באוקטובר, במשחק האחרון במסגרת מוקדמות המונדיאל, מול נבחרת פנמה הבקיע את שער הבכורה שלו בדקה האחרונה של המשחק והבטיח את הניצחון בתוצאה 2-3.
הערות שוליים

↑  Historisk målshow sænkede Horsens, 27 August 2012
↑  Aron Johannsson completes move to Werder Bremen from AZ Alkmaar, ESPN, 5 August 2015
↑  Aron Johannsson given two-match ban after red card at Monchengladbach, ESPN, 21 September 2016
| נבחרת ארצות הברית – מונדיאל 2014 |
| --- | --- | --- |
|  1 הווארד •  2 ידלין •  3 גונזאלס •  4 בראדלי •  5 ביזלר •  6 ברוקס •  7 ביסלי •  8 דמפסי •  9 יוהנסון •  10 דיסקרוד •   11 בדויה •  12 גוזאן • 13 ג'ונס •  14 דייוויס • 15 בקרמן • 16 גרין • 17 אלטידור • 18 וונדולובסקי • 19 זוסי • 20 קמרון • 21 צ'נדלר • 22 רימאנדו • 23 ג'ונסון • מאמן: קלינסמן |  1 הווארד •  2 ידלין •  3 גונזאלס •  4 בראדלי •  5 ביזלר •  6 ברוקס •  7 ביסלי •  8 דמפסי •  9 יוהנסון •  10 דיסקרוד •   11 בדויה •  12 גוזאן • 13 ג'ונס •  14 דייוויס • 15 בקרמן • 16 גרין • 17 אלטידור • 18 וונדולובסקי • 19 זוסי • 20 קמרון • 21 צ'נדלר • 22 רימאנדו • 23 ג'ונסון • מאמן: קלינסמן | ארצות הברית |
| נבחרת ארצות הברית – גביע הזהב 2015 |
| --- | --- | --- |
|  1 גוזאן •  2 ידלין •  3 גונסאלס •  4 בראדלי •  5 בקרמן •  6 ברוקס •  7 מוראלס •  8 דמפסי •  9 יוהנסון •  10 דיסקרוד •   11 בדויה •  12 רימנדו • 13 אלבראדו •  14 גארזה • 15 רים • 16 אוונס • 17 אלטידור • 18 וונדולובסקי • 19 זוסי • 20 זארדס • 21 צ'נדלר • 22 יארבורו • 23 ג'ונסון • 24 קורונה • 25 ביסלי • 26 גורדון • מאמן: קלינסמן |  1 גוזאן •  2 ידלין •  3 גונסאלס •  4 בראדלי •  5 בקרמן •  6 ברוקס •  7 מוראלס •  8 דמפסי •  9 יוהנסון •  10 דיסקרוד •   11 בדויה •  12 רימנדו • 13 אלבראדו •  14 גארזה • 15 רים • 16 אוונס • 17 אלטידור • 18 וונדולובסקי • 19 זוסי • 20 זארדס • 21 צ'נדלר • 22 יארבורו • 23 ג'ונסון • 24 קורונה • 25 ביסלי • 26 גורדון • מאמן: קלינסמן | ארצות הברית |
טימותי ואה

טימותי טרפה ואה (באנגלית: Timothy Tarpeh Weah, נולד ב-22 בפברואר 2000) הוא כדורגלן אמריקאי המשחק כחלוץ בקבוצת יובנטוס ובנבחרת ארצות הברית.
ואה, הוא בנו של ג'ורג' ואה, כדורגלן עבר ליברי ונשיא ליבריה המכהן.
קריירת מועדונים

ואה נולד בברוקלין, ניו יורק שבארצות הברית. בילדותו עבר להתגורר בפמברוק פיינס, פלורידה, בה החל לשחק כדורגל בקבוצת ווסט פיינס יונייטד. בהמשך חזר לניו יורק, ועבר לשחק בקבוצת רודסדייל בקווינס, קבוצה שנוהלה על ידי דודו. ואה שיחק במשך שלוש עונות בליגת האקדמיה לפיתוח(אנ'). בשנת 2013 הצטרף לאקדמיה של קבוצת ניו יורק רד בולס וזכה להתעניינות מצד קבוצת צ'לסי. שנה לאחר מכן עבר לצרפת והצטרף לאקדמיה לנוער של קבוצת פריז סן-ז'רמן. במשחקו הראשון בקבוצה הבקיע שלושער בניצחון 8–1 על קבוצת לודוגורץ ראזגרד במסגרת ליגת האלופות לנוער.
ב-3 ביולי 2017 חתם על חוזה לשלוש שנים בקבוצת הבוגרים של פריז סן-ז'רמן, הקבוצה בה שיחק אביו בשנות התשעים. את מרבית העונה העביר עם קבוצת המחליפים של הקבוצה המתחרה בליגה הרביעית בצרפת ובליגת האלופות לנוער. את הבכורה בקבוצה הבוגרת ערך ב-3 במרץ במשחק הליגה נגד טרואה בו עלה כמחליף בדקה ה-79. במשחק סיום העונה נגד קבוצת קן עלה לראשונה בהרכב הפותח. את שער הבכורה בקבוצה כבש בניצחון 4–0 על מונקו במסגרת גביע האלופות הצרפתי. שבוע לאחר מכן כבש את שער הליגה הראשון שלו במשחק הפתיחה של העונה שהתסיים בניצחון 3–0 על קבוצת קון.
בינואר 2019 הושאל לקבוצת סלטיק מליגת העל הסקוטית.
ב-1 ביולי 2023 חתם ביובנטוס תמורת 10.3 מיליון אירו.
נבחרת לאומית

מלבד האזרחות האמריקאית של ואה הוא מחזיק באזרחות ליברית, צרפתית וג'מייקנית ויכל לבחור לשחק בכל אחת מארבע הנבחרות. אף על פי שקיבל הצעה להצטרף לנבחרת צרפת העדיף להצטרף לנבחרת ארצות הברית. הוא החל לשחק בנבחרות הצעירורת החל מגיל 12 והיה שותף לזכייה במקום השני באליפות CONCACAF עד גיל 17 בשנת 2017, טורניר בו הבקיע שני שערים. באוקטובר אותה שנה היה שותף לסגל הנבחרת שהשתתף בגביע העולם בכדורגל עד גיל 17 שהתקיים בהודו. בשלב שמינית הגמר של הטורניר הבקיע שלושער בניצחון 5–0 על נבחרת פרגוואי.
במרץ 2018 ערך את הופעת הבכורה בנבחרת הבוגרת כשנכנס כמחליף בדקה ה-86 במשחק הידידות עם נבחרת פרגוואי. חודשיים לאחר מכן הבקיע את שער הבכורה בנבחרת בניצחון 3–0 על נבחרת בוליביה.
נכלל בסגל נבחרת ארצות הברית לטורניר מונדיאל 2022 ולקופה אמריקה 2024.
תארים

פריז סן ז'רמן
אליפות צרפת: 2017/2018, 2018/2019
גביע האלופות (צרפת): 2018
סלטיק
אליפות סקוטלנד: 2018/2019
גביע סקוטי: 2018/2019
ליל
אליפות צרפת: 2020/2021
הסופר קאפ הצרפתי: 2021
הגביע האיטלקי: 2023/2024
נבחרת ארצות הברית
ליגת האומות של CONCACAF:‏ (3) 2023/2024, 2022/23, 2019/2020
הערות שוליים

↑  Five Things to Know About U-17 MNT Striker Tim Weah, USSoccer.com, 12 March 2018
↑  Son of Weah having Chelsea trial, ESPN, 29 March 2013
↑  PSG sign Timothy Weah, son of former Ballon d'Or winner, to first pro contract, ESPN, 3 July 2017
↑  Hat-trick for Weah as Paris score eight, 28 September 2016
↑  USA U-17 forward Timothy Weah signs first professional contract with PSG, Sport Illustrated, 3 July 2017
↑  U.S.'s Timothy Weah, son of George, makes debut for PSG, ESPN, 3 March 2018
↑  Timothy Weah handed first Paris Saint-Germain senior team start, ESPN, 19 May 2018
↑  USMNT's Tim Weah scores first pro goal for PSG in French super cup (Video), Yahoo, 4 August 2018
↑  ניימאר כבש, שער ביזארי לוואה, 0:3 לפריס סן ז'רמן על קון, באתר וואלה, 12 באוגוסט 2018
↑  Timothy Weah: Celtic secure 'hungry' PSG forward on six-month loan, BBC, 7 January 2019
↑  Soccer Success Runs in the Family for Timothy Weah, American Soccer Now, 12 May 2017
↑  Tim Weah, son of George, helps US qualify for U17 World Cup, USA Today, 17 May 2017
↑  דור הופמן, וואה, טימותי וואה: התפוח נפל ממש קרוב לעץ, nrg‏, 18 באוקטובר 2017
↑  בנו של ג'ורג' וואה כבש שער בינלאומי ראשון: "זה מטורף לבחור בגילי", באתר וואלה, 29 במאי 2018
↑  Berhalter names 26 player USMNT roster for 2022 FIFA World Cup באתר הרשמי של פדרציית הכדורגל של ארצות הברית, 9 בנובמבר 2022 (באנגלית)
↑  BERHALTER SELECTS 26-PLAYER ROSTER TO REPRESENT THE UNITED STATES IN 2024 COPA AMÉRICA באתר US Soccer,‏ 14 ביוני 2024, (באנגלית)
| נבחרת ארצות הברית – מונדיאל 2022 |
| --- | --- | --- |
|  1 טרנר •  2 דסט •  3 צימרמן •  4 אדמס •  5 רובינסון •  6 מוסא •  7 ריינה •  8 מקני •  9 פריירה •  10 פוליסיק •   11 ארונסון •  12 הורבאט • 13 רים •  14 דה לה טורה • 15 לונג • 16 מוריס • 17 רולדן • 18 מור • 19 רייט • 20 קרטר-ויקרס • 21 ואה • 22 ידלין • 23 אקוסטה • 24 סרג'נט • 25 ג'ונסון • 26 סקאלי • מאמן: ברהלטר |  1 טרנר •  2 דסט •  3 צימרמן •  4 אדמס •  5 רובינסון •  6 מוסא •  7 ריינה •  8 מקני •  9 פריירה •  10 פוליסיק •   11 ארונסון •  12 הורבאט • 13 רים •  14 דה לה טורה • 15 לונג • 16 מוריס • 17 רולדן • 18 מור • 19 רייט • 20 קרטר-ויקרס • 21 ואה • 22 ידלין • 23 אקוסטה • 24 סרג'נט • 25 ג'ונסון • 26 סקאלי • מאמן: ברהלטר | ארצות הברית |
| נבחרת ארצות הברית – קופה אמריקה 2024 |
| --- | --- | --- |
|  1 טרנר •  2 קרטר-ויקרס •  3 ריצ'רדס •  4 אדמס •  5 א. רובינסון •  6 מוסא •  7 ריינה •  8 מקני •  9 פפי •  10 פוליסיק •   11 ארונסון •  12 מ. רובינסון • 13 רים •  14 דה לה טורה • 15 קרדוסו • 16 מור • 17 טילמן • 18 הורבאט • 19 רייט • 20 באלוגון • 21 ואה • 22 סקאלי • 23 לונד • 24 מקנזי • 25 ג'ונסון • 26 סרג'נט • מאמן: ברהלטר |  1 טרנר •  2 קרטר-ויקרס •  3 ריצ'רדס •  4 אדמס •  5 א. רובינסון •  6 מוסא •  7 ריינה •  8 מקני •  9 פפי •  10 פוליסיק •   11 ארונסון •  12 מ. רובינסון • 13 רים •  14 דה לה טורה • 15 קרדוסו • 16 מור • 17 טילמן • 18 הורבאט • 19 רייט • 20 באלוגון • 21 ואה • 22 סקאלי • 23 לונד • 24 מקנזי • 25 ג'ונסון • 26 סרג'נט • מאמן: ברהלטר | ארצות הברית |
הצילו את המציל

| --- | --- |

 בימוי:  אורי זוהר
 הופק בידי:  איציק קול
 תסריט:  אורי זוהר
 שחקנים ראשיים:  אורי זוהר גילה אלמגור יוסף שילוח גבי עמרני חנה לסלאו
 צילום:  דוד גורפינקל 
 מדינה:  ישראל 
 חברה מפיצה:  זהר דשא בע"מ
 הקרנת בכורה:  1977
 משך הקרנה:  90 דקות
 שפת הסרט:  עברית
 סוגה:  סרט קומדיה 
 דף הסרט ב־IMDb
 
הצילו את המציל הוא סרט קולנוע ישראלי שביים אורי זוהר בשנת 1977. הסרט מתאר את התלבטויותיו של מציל תל אביבי, נשוי ואב לילדים, בין נאמנותו לאשתו ולילדיו לבין הפיתויים במקום עבודתו. זהו סרט הקולנוע האחרון של אורי זוהר, והוא נעשה בזמן השלבים המתקדמים של חזרתו בתשובה. הסרט מכר 331,500 כרטיסים בבתי-הקולנוע בישראל.
עלילה

אורי זוהר מגלם בסרט מציל תל אביבי, נשוי ואב לשלושה ילדים, את אשת המציל מגלמת גילה אלמגור, המציל המתגורר בסמיכות למקום עבודתו. בסוכת המציל עובדים איתו "הזקן" (אריה ליאון קסבינר), "היפה" (גבי עמרני) ועוזר בסוכת המציל נער בן 15 (מוטי מזרחי-ארבל). אביה של אשתו (יוסף שילוח) חושד בו כי הוא נואף, ובכך שהוא ועבודתו כמציל אינם ראויים לבתו. בשל רצונו לגרום לגירושי בתו מהמציל הבוגדני, הוא שולח אליו שחקנית (אותה מגלמת חנה לסלאו), כדי שתפתה אותו ותוכיח שהוא בוגדן, ואינו נאמן לאשתו ולמשפחתו.
אשתו שרוצה שגם הוא יקנא, עושה לו תרגיל יחד עם חברו "היפה", כאשר הם גורמים לו לחשוב שיש ביניהם רומן, דבר המטלטל את המציל.
מאחורי הקלעים של הסרט

הסרט נעשה בתקופה של מיתון בארץ ולכן מפיק הסרט, איציק קול קבע שהצוות והשחקנים לא יקבלו כסף מראש, אלא אחוז מההכנסות העתידיות.
כבר מהיום הראשון לצילומים, זוהר היה בתהליך של חזרה בתשובה, ולימים אמר כי אילולא התחייב לאיציק קול ולצוות השחקנים, היה נמנע מלעשות את הסרט.
אורי זוהר היה מתפלל בסוכת המציל בהפסקות בין הצילומים, ועורך שיחות טלפון כדי לגייס כסף לישיבה. הסרט בוים בידי זוהר בחוסר חשק מובהק, כאשר הוא ואשתו כבר החלו בהליך תשובה מתקדם.
חזרתו בתשובה של זוהר הייתה ידועה בקרב השחקנים, והשפיעה על צילומי הסרט. דוגמה לכך הייתה כשזוהר עזב באמצעו של יום צילום כדי להגיע הביתה לפני כניסת השבת. את המשך הסצנה ביים מפיק הסרט, איציק קול.
אורי זוהר סיפר כי מעולם לא צפה בסרט במלואו בצורתו המוגמרת. הוא צפה רק פעם אחת בעשר הדקות הראשונות של הסרט, במהלך הקרנת הבכורה שלו.
לאורך הקריירה הקולנועית שלו חווה אורי זוהר מספר כישלונות מסחריים שאף הכניסו אותו ואת מפיקיו לחובות, כאשר סרטים שיצר לא זכו להצלחה לה קיווה. דווקא הסרט "הצילו את המציל", שאותו יצר בחוסר חשק, זכה לאחת ההצלחות המסחריות הגדולות ביותר בקריירה שלו, עם 331,500 הכרטיסים שמכר.
פרסום סמוי

בראיון שנתן המפיק בפועל מיכה שרפשטיין לעיתון מעריב בשנת 1990, כחלק מתחקיר שערך על פרסום סמוי, הוא הודה כי הסרט נעשה במימון חברת הבנייה "האחים משה ויגאל גינדי" וחברת הסיגריות דובק, בתמורה לפרסום. בסצנת הפתיחה נראה גבי עמרני מדבר עם תיירת כשברקע שלט גדול של האחים משה ויגאל גינדי, והוא מציע לה סיגריה "סמייל" מתוצרת דובק. בסצנה אחרת, יוסף שילוח מדבר עם בתו שגולמה על ידי גילה אלמגור במטרה לשכנע אותה לעזוב את בעלה באומרו "אני אקנה לך דירה של גינדי". כמו כן, נעשה שימוש בדירות חדשות שבנתה חברת גינדי באותה עת, בסצנות רבות בסרט.
הערות שוליים

↑  Frank Bren, Amy Kronish. World cinema: Israël. Flicks Books, 1996. עמ' 237.
↑   נרי ליבנה, הסרט על אורי זוהר מוכיח שמי שהיה אדם כוחני נשאר כזה, באתר הארץ, 25 באוקטובר 2018
↑  גילה מצא, הסרט התחיל, הפרסומות נמשכות, מעריב, 23 בינואר 1990